Twee luiperds geskiet ná kind se doodFoto ter illustrasie: Pixabay Twee luiperds is van kant gemaak nadat ŉ twee en ŉ half jaar oue seuntjie Woensdagaand deur ŉ luiperd in die Krugerwildtuin aangeval en dood is. Die twee luiperdwyfies is doodgeskiet in die onmiddellike omgewing van die woonkwartiere vir die personeel van Malelane se tegniese dienste waar die aanval plaasgevind het, het Isaac Phaahla, woordvoerder van die wildtuin, gesê. Volgens Phaahla het nadoodse ondersoeke op die volwasse luiperdwyfie en ŉ jonger wyfie aangedui dat hulle gesond was en geen beserings gehad het voor hulle van kant gemaak is nie. Die ouer wyfie was redelik vet maar haar maag was leeg terwyl die jonger wyfie onlangs ŉ rooibok gejag het. “Dit beteken die diere was nie desperaat nie en dit was heel waarskynlik opportunistiese instink aan die kant van die ouer wyfie.” Die seuntjie is as Courtney Ntimane geïdentifiseer. Volgens Phaahla sal Courtney Saterdag in Mkhuhlu begrawe word. Isaiah Ntimane (35), Courtney se pa, het intussen aan The Star gesê dat sy vrou en seun in Bosbokrand bly en by hom kom kuier het. Die gesin was besig om te braai toe die aanval plaasgevind het. Volgens Ntimane het hy na sy huis geloop en het hy nie geweet Courtney kom agter hom aan nie. Hy het die volgende oomblik ŉ gegil gehoor en toe gesien ŉ luiperd het sy seuntjie beet. Ntimane het aan The Star gesê die luiperd het Courtney oor die heining probeer trek maar het die bebloede kind laat val en in die veld verdwyn. Die voorval het omstreeks 20:00 plaasgevind en Courtney is deur dokters by die Shongwe-hospitaal dood verklaar nadat sy ouers met hom daarheen gejaag het. Phaahla het gesê SANParke wil graag besoekers en ander belanghebbendes wat die wildtuin besoek, verseker dat dit veilig is solank hulle die reëls nakom. Hy het veral daarop gewys dat mense wat wilde diere voer ŉ groot probleem is en dat dit daartoe lei dat die diere hul vrees vir mense verloor.